افغانستان: ہیلی کاپٹر حادثے میں دو امریکی فوجی ہلاک، حملے میں 13 افغان فوجی مارے گئے
امریکی فوج کے بیان سے قبل طالبان نے دعویٰ کیا تھا کہ انہوں نے افغانستان کے صوبے لوگر میں ایک امریکی ہیلی کاپٹر مار گرایا ہے۔
ویب ڈیسک — امریکی فوج نے بدھ کو ایک بیان میں بتایا ہے کہ افغانستان میں ان کے ایک فوجی ہیلی کاپٹر کو حادثہ پیش آیا ہے جس میں سوار دو امریکی فوجی ہلاک ہو گئے ہیں۔ حادثے کی وجوہات جاننے کے لیے تحقیقات جاری ہیں۔ البتہ ابتدائی تحقیقات میں یہ بات واضح ہو گئی ہے کہ ہیلی کاپٹر کی تباہی کسی فائرنگ کی وجہ سے نہیں ہوئی۔ خیال رہے کہ امریکی فوج کے بیان سے قبل طالبان نے دعویٰ کیا تھا کہ انہوں نے افغانستان کے صوبے لوگر میں ایک امریکی ہیلی کاپٹر مار گرایا ہے۔ طالبان کے ترجمان نے کہا تھا کہ امریکی ہیلی کاپٹر اس علاقے میں قائم طالبان کے ٹھکانوں پر حملے کے لیے آیا تھا جسے ان کے جنگجوؤں نے تباہ کردیا ہے۔ لیکن ابھی یہ واضح نہیں ہے کہ جس ہیلی کاپٹر حادثے میں دو امریکی فوجی ہلاک ہوئے ہیں، آیا یہ وہی ہیلی کاپٹر ہے جس کی تباہی کا طالبان نے دعویٰ کیا ہے۔ آزاد ذرائع سے اس بات کی تصدیق نہیں ہو سکی ہے۔ البتہ بدھ کو دو فوجیوں کی ہلاکت کے بعد رواں سال افغانستان میں ہلاک ہونے والے امریکی فوجیوں کی کل تعداد 18 ہو گئی ہے۔ دوسری جانب طالبان نے افغانستان کے صوبۂ قندوز میں منگل کی رات ایک فوجی اڈے پر حملہ کیا ہے جس میں افغان سیکیورٹی فورسز کے کم از کم 13 اہلکار ہلاک ہوئے ہیں۔ مقامی ذرائع ابلاغ کے مطابق یہ واقعہ قندوز کے ضلع امام صاحب میں پیش آیا۔ حملے میں متعدد افراد زخمی بھی ہوئے ہیں۔ قندوز حملے کی ذمہ داری طالبان نے قبول کرتے ہوئے کہا ہے کہ ان کے جنگجوؤں نے ملٹری بیس سے سے فوجی ساز و سامان اور اسلحہ بھی قبضے میں لے لیا ہے۔ خیال رہے کہ یہ واقعہ ایسے وقت میں پیش آیا ہے جب ایک روز قبل ہی افغانستان کی حکومت اور طالبان کے درمیان قیدیوں کا تبادلہ ہوا ہے۔ افغان حکام نے طالبان کے تین قیدی رہا کیے ہیں جن کے بدلے طالبان نے امریکی یونیورسٹی کے دو مغوی پروفیسروں کو رہا کیا ہے۔ ان دو پروفیسرز میں ایک امریکی اور ایک آسڑیلیا کے شہری ہیں۔